पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में लॉकडाउन के बाद शहर और गांव के हालात की जानकारी लेने के लिए सीएम भूपेश बघेल ने शनिवार को वीडियो कांफ्रेंसिंग के जरिए रायपुर व दुर्ग संभाग के हेल्थ वर्कर, एएनएम और मितानिनों से रिपोर्ट ली। सीएम ने कहा कि हेल्थ वर्कर, एएनएम और मितानिनों ने अभियान चलाकर कोरोना संक्रमित लोगों की पहचान की। उन्हें दवाएं दी।
इससे हफ्तेभर में कोरोना का संक्रमण कम हुआ है। इसके लिए सीएम ने सभी की पीठ थपथपाई। सीएम ने कहा कि प्रदेश में दवा, आईसीयू और ऑक्सीजन बेड की कमी नहीं है। इससे पहले सीएम ने गरीबों को खाद्यान्न वितरण करने व निशुल्क अस्पताल लाने-ले जाने के लिए एंबुलेंस सेवा की शुरुआत की।
हेल्थ वर्करों से सीएम बघेल ने कहा कि संकट की घड़ी में आप सब बहुत ही जिम्मेदारी के साथ मरीजों की सेवा में जुटे हैं। कोरोना संक्रमित व्यक्ति गंभीर स्थिति में न पहुंचें, इसको ध्यान में रखकर ही सरकार ने लक्षण वाले मरीजों को तत्काल दवा उपलब्ध कराने के लिए कोरोना दवा किट की उपलब्धता आप सभी के माध्यम से गांव-गांव में की है। इसका सार्थक परिणाम भी देखने और सुनने को मिल रहा है। राज्य में कोरोना मरीजों की रिकवरी में तेजी आई है। बीमारी को गंभीर होने से रोकने में भी मदद मिली है।
राज्य में कोरोना के रोकथाम के लिए हर संभव उपाय किए जा रहे हैं। एक सप्ताह में संक्रमितों को तत्काल चिह्नित कर उन्हें दवा देने और उसका सेवन शुरू कराने में आप सब ने जिस समर्पण और सेवाभाव से काम किया है, यह उसी का परिणाम है। मुख्यमंत्री ने उम्मीद जताई कि सबकी मेहनत से कोरोना संक्रमण की दूसरी लहर को भी परास्त करने में सफल होंगे।
मितानिनों ने सीएम को बताया- कैसे ठीक हो रहे मरीज
सीएम बघेल को राजनांदगांव के मानपुर, बेमेतरा के साजा, पाटन, बालोद के डौंडीलोहारा, बलौदा बाजार-भाटापारा के पलारी, महासमुंद के बागबाहरा, गरियाबंद, रायपुर के अभनपुर की हेल्थ वर्करों से बात की। उन्होंने बताया कि लक्षण का पता चलते ही समय पर दवाएं उपलब्ध कराई, इसलिए मरीज तेजी से ठीक हो रहे हैं। पलारी की मितानिन रेशमा दानी ने बताया कि उनके वार्ड के 114 घरों के 15 लोग संक्रमित थे। वे दवा के सेवन से अब ठीक हो चुके हैं। कोदवा की मितानिन पुष्पा कन्नौजे ने बताया कि गांव में 6 मितानिन हैं। यहां 43 कोरोना के मरीज थे। इनमें में से 32 ठीक हो चुके हैं। शेष 11 मरीज नियमित रूप से दवा लेने के कारण अब स्वस्थ होने की स्थिति में हैं। स्वास्थ्य कार्यकर्ता भवानी सिंह ने बताया कि उनके क्षेत्र के 5 गांवों में 81 कोरोना संक्रमित मरीज थे। इसमें से 45 मरीज पूरी तरह ठीक हो चुके हैं। शेष सभी मरीजों को दवाएं शुरू करने के लिए कहा गया है।
मौत पर चार लाख मिलने की बात को शासन ने गलत बताया
प्रदेश में किसी भी व्यक्ति की कोरोना यानी कोविड-19 से मौत होने पर राज्य सरकार से तरफ से कोई आर्थिक मुआवजा नहीं मिलेगा। इस तरह का प्रावधान राज्य व केंद्र सरकार की ओर से नहीं किया गया है। सरकारी दफ्तरों में इस तरह के आवेदन पहुंच रहे हैं। वे राजस्व पुस्तिका में नियम 6-4 में इस तरह का प्रावधान होने का संदर्भ दे रहे हैं और चार-चार लाख की मांग कर रहे हैं। राजस्व एवं आपदा प्रबंधन सचिव डॉ. रीता शांडिल्य ने स्पष्ट किया है कि कोविड के मृतकों के आश्रितों को इस तरह की आर्थिक सहायता देने के लिए केंद्र सरकार की ओर से कोई भी दिशा-निर्देश नहीं हैं।
शुक्ला को स्वास्थ्य चिकित्सा शिक्षा का अतिरिक्त प्रभार
राज्य शासन ने शनिवार को डॉ. आलोक शुक्ला को स्वास्थ्य विभाग और चिकित्सा शिक्षा विभाग का अतिरिक्त प्रभार सौंपा है। वे स्कूल शिक्षा विभाग के प्रमुख सचिव हैं। अपर मुख्य सचिव रेणु जी. पिल्ले प्रशासन अकादमी की महानिदेशक हैं। उनके पास अब तक स्वास्थ्य विभाग और चिकित्सा शिक्षा विभाग का अतिरिक्त प्रभार भी थे। वे 1 मई से 15 मई तक अवकाश पर हैं। इस वजह से उनका एडिशनल चार्ज डॉ. शुक्ला को सौंपा गया है। डॉ. शुक्ला पूर्व में भी ये विभाग संभाल चुके हैं। प्रदेश में कोरोना की वजह से लाक डाउन है। स्कूल बंद हैं इस वजह से शुक्ला को ये विभाग दिए गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn